Weduwee, twee ander skuil in badkamer tydens plaasaanvalArgieffoto ŉ Vrou, haar negejarige seun, ŉ vriendin, die plaasvoorman en werkers is Sondagaand op ŉ plaas in Mpumalanga aangeval. Oudkol. Sakkie Louwrens, direkteur van die misdaadbestrydingsorganisasie Heritage Protection Group (HPG), het Maandag aan Maroela Media gesê die aanval het omstreeks 21:00 op die vrou se plaas in die Maartenshoop-omgewing buite Lydenburg plaasgevind. Die 41-jarige vrou, wie se man onlangs glo ná ŉ siekte oorlede is, was in die huis saam met haar negejarige seun, ŉ vriendin en die 23-jarige plaasvoorman, toe die voorman ŉ telefoonoproep van ŉ onbekende nommer ontvang het. Toe hy die oproep beantwoord, het hy gehoor dit is een van die plaaswerkers. “Die werker het gesê sy vrou is baie siek en het die voorman versoek om hom te kom help. Die voorman is na die werkers se blyplek waar hy met sy aankoms deur vyf mans, van wie een ooglopend met ŉ vuurwapen gewapen was, oorval en vasgebind is,” het Louwrens gesê. Die verdagtes het toe reeds glo die werkers, ŉ egpaar en nog ŉ man, vasgebind en met die vuurwapen aangehou en gedreig. Die verdagtes het daarna die voorman en al drie werkers na die hoofhuis gedwing. Die vrou het die groep sien aankom en hulself in die badkamer gaan toesluit terwyl sy hulp ontbied het. “Naby die huis het een van die verdagtes die vrou se hond deur die nek geskiet en gewond. Hulle het daarna deur die hoofslaapkamer se venster geskiet en twee ander vertrekke se hoofvensters met klippe stukkend gegooi in ŉ poging om toegang tot die huis te kry.” ŉ Omliggende boer het kort daarna by die huis opgedaag en die verdagtes het te voet van die toneel gevlug. Sover vasgestel kan word, is net die voorman se selfoon geroof. Geen ernstige beserings is aangemeld nie. Vier spoorsnyers van HPG, lede van die TAE-veiligheidsnetwerk en die polisie was op die toneel. Die aanvallers kon daarin slaag om weg te kom. Sers. Gerald Sedibe, provinsiale polisiewoordvoerder, het die voorval aan Maroela Media bevestig. Die polisie ondersoek ŉ saak van huisroof. Niemand is nog in verband met die voorval in hegtenis geneem nie. Die ondersoek duur voort.